พงษ์ธวัช เฉลิมกิตติชัย

พงษ์ธวัช เฉลิมกิตติชัย (เกิด 27 มกราคม พ.ศ. 2511) เอียน เป็นเชฟชาวไทย มีชื่อเสียงจากการเป็นเชฟกระทะเหล็กประจำรายการเชฟกระทะเหล็ก ประเทศไทย และเป็น Executive Chef ชาวไทยคนแรกในโรงแรม 5 ดาวในประเทศไทย ปัจจุบันเป็นเชฟประจำในร้าน Issaya Siamese Club ซอยศรีอักษร 

**ประวัติ**
พงษ์ธวัชเกิดเมื่อวันที่ 27 มกราคม พ.ศ. 2511 เป็นบุตรชายคนเดียวในจำนวนพี่น้องทั้ง 8 คน ในวัยเด็กเขาช่วยแม่ขายข้าวราดแกงรถเข็นที่ซอยสุขุมวิท จนใน พ.ศ. 2524 ครอบครัวได้กู้เงินให้เขาไปเรียนภาษาอังกฤษที่กรุงลอนดอน ประเทศอังกฤษ โดยต้องทำงานพิเศษควบคู่ไปกับการเรียน เริ่มต้นจากการล้างจาน ก่อนเป็นพนักงานเสิร์ฟ และเข้าช่วยเชฟใหญ่ จนเมื่อช่วงที่ผู้ช่วยเชฟขาดงาน เขาก็ได้รับชวนให้เป็นผู้ช่วยเชฟใหญ่ ผู้จัดการเสนอให้เขาไปเรียนทำอาหารมาก่อนทำหน้าที่เชฟ แต่ระหว่างเรียนเขาประสบอุบัติเหตุถูกรถมอเตอร์ไซค์เฉี่ยวชน และพักรักษาในโรงพยาบาลหลายสัปดาห์ เป็นเหตุให้หมดสิทธิ์สอบและเรียนไม่จบ จากนั้นเขาเดินทางไปช่วยพี่สาวทำร้านอาหารที่ประเทศออสเตรเลีย ช่วงนี้เขาได้มีโอกาสฝึกฝนการทำอาหาร พร้อมตระเวนเป็นเชฟตามที่ต่าง ๆ ตั้งแต่ประเทศออสเตรเลียไปจนถึงประเทศฝรั่งเศส 
เมื่อเดินทางกลับประเทศไทย ได้เป็น Demi-Chef ของโรงแรมโฟร์ซีซันส์ด้วยฐานเงินเดือน 8,000 บาท และในปี พ.ศ. 2538 เขาได้เข้าแข่งขันในรายการ International Cooking Competition และสามารถเอาชนะเชฟจากประเทศสิงคโปร์ได้ด้วยคะแนน 41.5 - 40 คะแนน หลังจากนั้นเขาก็ได้แสดงฝีมือจนกระทั่งได้รับการแต่งตั้งให้เป็น Executive Chef ประจำโรงแรมโฟร์ซีซันส์ นับเป็นชาวไทยคนแรกที่ได้รับตำแหน่ง Executive Chef ในโรงแรม 5 ดาวในประเทศไทย เชฟเอียนประจำอยู่ที่โรงแรมนี้เป็นเวลา 11 ปีแล้วจึงลาออก และได้เดินทางไปเปิดร้านของตัวเองที่นครนิวยอร์ก สหรัฐ ในชื่อร้าน "Kittichai Restaurant" และได้รับการยกย่องผ่านนิตยสาร Conde' Nast Traveller ให้เป็นร้านอาหารที่ดีที่สุดในนครนิวยอร์ก ได้รับรางวัลร้านอาหารที่ดีที่สุดในเอเชียประจำปี พ.ศ. 2548 และปัจจุบันได้ขยายสาขาไปยังมุมไบ ประเทศอินเดีย, บาร์เซโลนา ประเทศสเปน รวมถึงกรุงเทพมหานครด้วย 
ปัจจุบันเขาเปิดบริษัท Cuisine Concept ให้คำแนะนำปรึกษาด้านธุรกิจร้านอาหารและการทำอาหาร เป็นที่ปรึกษาร้านอาหารที่ประเทศพม่า และยังเปิดร้านอาหารในนิวยอร์ก 5 สาขา, ร้านอาหารภายในรีสอร์ท เวิลด์ เซ็นโตซ่า ประเทศสิงคโปร์
ในปี พ.ศ. 2554 เขาได้ถูกเลือกให้เป็นเชฟกระทะเหล็กอาหารตะวันตก แนวอินโนเวทีฟ ประจำรายการเชฟกระทะเหล็ก ประเทศไทย และในปี พ.ศ. 2560 ได้เป็นกรรมการประจำรายการมาสเตอร์เชฟไทยแลนด์
ด้านชีวิตส่วนตัว สมรสกับนางสาวซาร่าห์ ชาง หญิงสาวชาวอเมริกา 

**ผลงาน**

**รายการโทรทัศน์**
พิธีกร- เชฟมือทอง (พ.ศ. 2553)
กรรมการ- เชฟกระทะเหล็กอาหารตะวันตก แนวอินโนเวทีฟ ประจำรายการเชฟกระทะเหล็ก ประเทศไทย (พ.ศ. 2555 - ปัจจุบัน)- คณะกรรมการในรายการมาสเตอร์เชฟไทยแลนด์ (พ.ศ. 2560 - ปัจจุบัน)- The Big Kitchen เปลี่ยนชีวิตพิชิตฝัน (พ.ศ. 2561 - ปัจจุบัน)- คณะกรรมการในรายการมาสเตอร์เชฟจูเนียร์ไทยแลนด์ (พ.ศ. 2561 - ปัจจุบัน)- คณะกรรมการในรายการศึกค้นหาเชฟกระทะเหล็ก (พ.ศ. 2562 - พ.ศ. 2563)- Bid Coin Chef สุดยอดเชฟหักเหลี่ยมโหด  (กรกฎาคม - กันยายน พ.ศ. 2565, ตุลาคม - ธันวาคม พ.ศ. 2566; พิธีกรร่วมกับพัสกร พลบูรณ์ และควบตำแหน่งกรรมการ)- กรรมการรับเชิญในรายการท็อปเชฟไทยแลนด์ (12 มีนาคม พ.ศ. 2566; ในตอนที่ 6 ของรายการ)- พิธีกรและคณะกรรมการในรายการเฮลล์คิทเช่นไทยแลนด์ (4 กุมภาพันธ์ พ.ศ. 2567 - 19 พฤษภาคม พ.ศ. 2567)

**ร้านอาหาร**
 Kittichai (ปิด)- อิสยา ถนนเชื้อเพลิง- น้ำซ่า (ปิด)- Spot Dessert Bar ใน นครนิวยอร์ก สหรัฐ จำนวน 3 สาขา- Soi Social ใน Resort World Sentosa ประเทศสิงคโปร์- อัคนี ในซอยเอกมัย

**ภาพยนตร์**
 เมนูของพ่อ (พ.ศ. 2556)

**หนังสือ**
 Chef Ian's Kitchen Revealed

**โฆษณา**
 กะทิพร้าวหอม (พ.ศ.2562 - พ.ศ.2566)

**อ้างอิง**

**ดูเพิ่ม**
 เชฟกระทะเหล็ก ประเทศไทย- มาสเตอร์เชฟไทยแลนด์

**แหล่งข้อมูลอื่น**
  อัตชีวประวัติ date=2022-10-17 -  ‘เชฟเอียน’ พงษ์ธวัช เฉลิมกิตติชัย: เมื่อ ‘Iron Chef Thailand’ มีคู่แข่ง และการมาถึงของ Michelin Guide Bangkok
หมวดหมู่:ผู้มีชื่อเสียงทางโทรทัศน์ชาวไทย
หมวดหมู่:บุคคลจากจังหวัดพระนคร
หมวดหมู่:เชฟชาวไทย
หมวดหมู่:นักโภชนาการ
หมวดหมู่:เชฟกระทะเหล็ก ประเทศไทย